[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2008

COM(2008) 700 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή του πρωτοκόλλου τροποποίησης της Σύμβασης για το καθεστώς ναυσιπλοΐας στο Δούναβη της 18ης Αυγούστου 1948 (Σύμβαση του Βελιγραδίου)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συνημμένη πρόταση απόφασης του Συμβουλίου σχετικά με την υπογραφή του πρωτοκόλλου τροποποίησης της Σύμβασης του Βελιγραδίου αποτελεί τη νομική πράξη για την υπογραφή από την Κοινότητα του πρωτοκόλλου τροποποίησης της Σύμβασης για το καθεστώς ναυσιπλοΐας στο Δούναβη της 18ης Αυγούστου 1948 (Σύμβαση του Βελιγραδίου).

2. Στις 6 Ιουνίου 2007, το Συμβούλιο αποφάσισε να εξουσιοδοτήσει την Επιτροπή να διαπραγματευθεί την προσχώρηση της Ευρωπαϊκής Κοινότητας στην Επιτροπή του Δούναβη. Η προσχώρηση πρέπει να πραγματοποιηθεί με τη σύναψη πρωτοκόλλου τροποποίησης της Σύμβασης του Βελιγραδίου, στο πλαίσιο της διαδικασίας αναθεώρησής της, η οποία είχε ήδη ξεκινήσει πριν από μερικά έτη.

Οι διαπραγματεύσεις στην προπαρασκευαστική επιτροπή για την αναθεώρηση της Σύμβασης του Βελιγραδίου διεξήχθησαν σε στενή συνεννόηση με την ειδική επιτροπή που συγκροτήθηκε δυνάμει του άρθρου 300 παράγραφος 1 της συνθήκης ΕΚ, και ιδίως με τα κράτη μέλη της ΕΕ που είναι συμβαλλόμενα μέρη της Σύμβασης του Βελιγραδίου.

Στις 6 Ιουνίου 2008, η προπαρασκευαστική επιτροπή κατέληξε σε ένα τελικό κείμενο τροποποιητικού πρωτοκόλλου, το οποίο συμπεριλαμβάνει το σχέδιο αναθεωρημένης Σύμβασης του Βελιγραδίου. Μετά από ορισμένες τεχνικές αναπροσαρμογές, το τελικό κείμενο θα είναι διαθέσιμο τον Σεπτέμβριο/Οκτώβριο του 2008, ώστε να είναι έτοιμο για υπογραφή στη διπλωματική διάσκεψη η οποία θα πραγματοποιηθεί στο Βελιγράδι στις 20-21 Νοεμβρίου 2008. Η παρούσα πρόταση δεν προδικάζει το τελικό κείμενο του τροποποιητικού πρωτοκόλλου συμπεριλαμβανομένης της αναθεωρημένης Σύμβασης του Βελιγραδίου.

3. Κύριος σκοπός της αναθεωρημένης Σύμβασης του Βελιγραδίου είναι ο εκσυγχρονισμός της Επιτροπής του Δούναβη με την ενίσχυση των ρυθμιστικών και επιχειρησιακών ικανοτήτων της, με απώτερο στόχο την προώθηση της εσωτερικής ναυσιπλοΐας στο Δούναβη του οποίου οι δυνατότητες δεν αξιοποιούνται επαρκώς. Επιπλέον, η προσχώρηση της Ευρωπαϊκής Κοινότητας στην Επιτροπή του Δούναβη θα διευκολύνει την έγκριση εναρμονισμένων κανόνων όσον αφορά την εσωτερική ναυσιπλοΐα στο Δούναβη.

4. Η Επιτροπή καλεί το Συμβούλιο να κινήσει τη διαδικασία για την υπογραφή του τροποποιητικού πρωτοκόλλου με βάση τη συνημμένη πρόταση.

5. Η διαδικασία για την υπογραφή του τροποποιητικού πρωτοκόλλου είναι εκείνη που αναφέρεται στο άρθρο 300 παράγραφος 2 πρώτη περίπτωση πρώτη φράση της συνθήκης ΕΚ, το οποίο προβλέπει χωριστή απόφαση του Συμβουλίου για την υπογραφή του τροποποιητικού πρωτοκόλλου εξ ονόματος της Ευρωπαϊκής Κοινότητας.

6. Σε μεταγενέστερο και ξεχωριστό στάδιο, το οποίο θα ακολουθήσει αφού υπογραφεί το πρωτόκολλο τροποποίησης, η Επιτροπή θα προτείνει στο Συμβούλιο να συνάψει το πρωτόκολλο τροποποίησης, κατόπιν σύμφωνης γνώμης του Ευρωπαϊκού Κοινοβουλίου, σύμφωνα με το άρθρο 300 παράγραφος 3 δεύτερο εδάφιο τέταρτη εναλλακτική περίπτωση της συνθήκης ΕΚ. Απαιτούμενη προϋπόθεση για την έναρξη ισχύος της αναθεωρημένης Σύμβασης του Βελιγραδίου είναι η επικύρωσή της από όλα τα συμβαλλόμενα μέρη.

7. Με βάση τα ανωτέρω, η Επιτροπή καλεί το Συμβούλιο να αποφασίσει να ορίσει τον Αντιπρόεδρο της Ευρωπαϊκής Επιτροπής, κ. Antonio Tajani, για να υπογράψει το τροποποιητικό πρωτόκολλο εξ ονόματος της Ευρωπαϊκής Κοινότητας.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή του πρωτοκόλλου τροποποίησης της Σύμβασης για το καθεστώς ναυσιπλοΐας στο Δούναβη της 18ης Αυγούστου 1948 (Σύμβαση του Βελιγραδίου)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 σε συνδυασμό με το άρθρο 300 παράγραφος 2 πρώτη φράση,

την πρόταση της Επιτροπής[1],

Εκτιμώντας τα ακόλουθα:

(1) Οι διαπραγματεύσεις με τα συμβαλλόμενα μέρη της Σύμβασης του Βελιγραδίου για την αναθεώρηση αυτής, συμπεριλαμβανομένης της προσχώρησης της Ευρωπαϊκής Κοινότητας στην Επιτροπή του Δούναβη, ολοκληρώθηκαν στις […].

Με την επιφύλαξη της ενδεχόμενης σύναψής του σε μεταγενέστερη ημερομηνία, το τροποποιητικό πρωτόκολλο πρέπει επομένως να υπογραφεί εξ ονόματος της Ευρωπαϊκής Κοινότητας,

ΑΠΟΦΑΣΙΖΕΙ:

Άρθρο μόνο

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν, εξ ονόματος της Ευρωπαϊκής Κοινότητας, το πρωτόκολλο τροποποίησης της Σύμβασης για το καθεστώς ναυσιπλοΐας στο Δούναβη της 18ης Αυγούστου 1948 (Σύμβαση του Βελιγραδίου), με την επιφύλαξη της ενδεχόμενης σύναψής του σε μεταγενέστερη ημερομηνία.

Βρυξέλλες,

Για το Συμβούλιο

Ο Πρόεδρος

[1] ΕΕ C , , σ. .